 NA LAWRENCE ONGARO MBUNGE wa Bunge la Afrika Mashariki (EALA) Bw Maina Karobia ametoa changamoto kwa vijana wajitokeze wazi ili mchango wao katika kupigania demokrasia na uongozi bora utambulike. Alisema serikali ya Kenya Kwanza ni ya vijana “kwa sababu Rais William Ruto amewatambua na kuwapa nyadhifa tofauti serikalini. “Mimi kama kijana ninatoa shukrani kwa viongozi wenzangu hasa kutoka eneo la Thika ambao walinishika mkono na kutambua uwezo wangu ili niteuliwe katika EALA,” alijitetea mbunge huyo. Alisema mswada uliopitishwa hivi majuzi wa kuongeza ushuru kwa bidhaa tofauti, una umuhimu wake serikalini kwa sababu pia utasaidia vijana kupata ajira. “Hata ingawa kuna watu ambao wanakosoa mswada huo, ni vyema kutaja mazuri yalio ndani yake,” alisema mbunge huyo. Alisema ili mambo yaende sawa nchini, ni vyema Rais Ruto apewe nafasi ya kutekeleza wajibu wake kwa sababu ni miezi tisa pekee tangu ashike usukani nchini. Aliyasema hayo mnamo Jumapili katika kanisa la St Andrew ACK mjini Thika kwa maombi ya kurudishia Mungu shukran kwa kumuinua uongozini. Mbunge wa Thika Bi Alice Ng’ang’a alisema ili nchi kuendelea mbele ni vyema kujuzana ukweli wa mambo. “Ili nchi yetu kuendelea ipasavyo lazima serikali ipate ushuru,” alisema mbunge huyo. Alisema kila mwananchi ni sharti alipe ushuru ili nchi iweze kusonga mbele. “Hakuna jinsi serikali itapiga hatua bila pesa,” akasema. Mbunge wa Kiharu Bw Ndindi Nyiro alitaja bajeti iliyopitishwa na Bunge kama ya maana akifafanua serikali imetenga Sh5 bilioni kwa mbolea ya wakulima. Alisema serikali inatarajia kuajiri watu wapya 8,000 kutoka vyuoni kupitia Tume ya Huduma za Umma (PSC). Seneta wa Kiambu Karung’u Wa Thangwa aliwakosoa wanahabari na akawataka wawajibike. “Mimi kama mwandishi wa habari singefurahia kuona wanahabari wakikosoa serikali bila kuthibitisha yale wanayoripoti,” alisema Bw Wa Thangwa. Alisema mambo yakiendelea jinsi yalivyo uandishi wa habari utakuwa hauna umuhimu wake kwa sababu ya kuingizwa kwa mitandao ya kisasa. “Siku hizi tuna waandishi wengi wa habari kupitia Twitter, Facebook, Instagram, na mitandao mingine. Kwa hivyo, waandishi wa habari tuwe macho kwa hayo,” alifafanua Seneta huyo. Mbunge wa Kikuyu Kimani Ichung’wa alitaka upinzani kuwajibika lakini wasijihusishe na siasa za kukosoa serikali bila ushahidi kamili unaojulikana. Alisema serikali ya Rais Ruto ipo imara na imejitolea kutumikia wananchi bila ubaguzi. “Siasa za makabiliano hazitatupeleka popote… na kwa hivyo serikali na upinzani zinatumikia wananchi na kwa hivyo ni vyema kujihusisha na mambo ya mwananchi,” alisema mbunge huyo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  